Overseas Express, jedna od najvećih domaćih službi za dostavu, naprosto se raspala za Božić. Facebook je prepun komentara stotina i stotina ljudi čija djeca neće dobiti svoje poklone radi katastrofalnih propusta i kašnjenja Overseasa, na telefon ih je nemoguće dobiti za komentar, korisnička služba ne odgovara na upite, a bijesni korisnici okupljaju se ispred skladišta Overseasa u Leskovcu kako bi pokušali dobiti svoje pakete.

Ovo su neki od komentara građana kojima je Overseas upropastio Božić:

Korisnici pišu kako je u skladištu Overseasa u Leskovcu apsolutni kaos. Iako Overseas ne dopušta preuzimanje paketa direktno u skladištu, građani su ipak otišli tamo u pokušaju da pronađu svoje božićne poklone. Jedna korisnica javlja da je jučer morala intervenirati i policija. “Ljudi se potukli tamo. Neki od 11 jutros čekaju. I policija došla”:

Inače, još uoči božićnih praznika, najveći međunarodni partner Overseas Expressa još od 2009., američki UPS, objavio je da raskida ugovor s hrvatskom kompanijom. Do raskida je došlo, piše Poslovni dnevnik, zbog velikog broja negativnog komentara i nezadovoljnih korisnika kojima Overseas nije uspio isporučiti svoje pakete. Umjesto Overseasa, UPS je objavio kako će raditi zagrebačka tvrtka Rhea, u čijem vlasništvu je i A2B Express Logistics.

Jedan tweet od prije desetak dana dao je naslutiti kako će božićni šoping izgledati za Overseas. Ovo je, navodno, fotografija iz Overseasa:

Ne mozemo utjecat na lošu politiku @OverseasExpress prema ljudima kojima dostavljaju pakete no mozemo utjecati na tvrtke koje ih koriste. Stoga molim @eKupi @Mango i druge koji suradjuju s njima da pogledaju kako se odnose prema paketima tako odnose i prema Vasim klijentima. pic.twitter.com/xiN6zTAk8b — Ilija Vidovic (@Ilija_Vidovic) December 9, 2017

Neugodna iskustva članova Telegramove redakcije

Dva člana Telegramove redakcije također su imali krajnje neugodna iskustva. Jednom od njih Overseas od 18.12. drži paket u skladištu i tvrde kako još nije bilo isporuke jer je “primatelj zatražio promjenu termina isporuke” – iako primatelj nije zatražio nikakvu promjenu i samo pokušava saznati kako do paketa. Komentari bijesnih korisnika ukazuju na to da se Overseas obilato koristi neistinom o primateljima koji su zatražili promjenu termina:

Drugi član Telegramove redakcije imao je slično iskustvo – paket je trebao biti isporučen jučer, što mu je britanski Amazon garantirao. Na međunarodnom sajtu UPS-a cijeli je dan pisalo da će sigurno biti isporučen do 8 navečer, a na stranici Overseasa pisalo je kako je isporuka u tijeku. Iako je naš novinar neprekidno osvježavao stranicu, Overseas nije davao konkretnije informacije o terminu isporuke, a do službe korisnika bilo je apsolutno nemoguće doći (odustao je nakon nekoliko poziva i više od sat i pol čekanja na telefonu).

Konačno, oko 8 navečer, stranica UPS-a javlja da je došlo do problema, a Overseas odjednom tvrdi kako su paket pokušali isporučiti u 11 sati ujutro, ali nikog nije bilo kod kuće. Što je lako dokaziva laž, jer je u tom trenutku najmanje troje ljudi bilo doma, a u ulici postoje i nadzorne kamere. Sudeći po javnim komentarima na FB stranici, Overseas je brojnim korisnicima izmislio kako su pokušali dostaviti, iako su ih ljudi čekali doma:

Osim što ljude uvjeravaju da su tražili promjenu termina, ili da isporuka nije uspjela, korisnici ih po društvenim mrežama također vrijeđaju za šlampavost, kašnjenje i abnormalne rokove dostave: